Document ID: 32013R1072

ΚΑΝΟΝΙΣΜΌΣ (ΕΕ) αριθ. 1072/2013 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
της 24ης Σεπτεμβρίου 2013
σχετικά με τα στατιστικά στοιχεία επιτοκίων των νομισματικών χρηματοπιστωτικών ιδρυμάτων (αναδιατύπωση)
(ΕΚΤ/2013/34)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5,
Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως τα άρθρα 5 παράγραφος 1, 6 παράγραφος 4,
Έχοντας υπόψη τη γνώμη της Ευρωπαϊκής Επιτροπής,
Εκτιμώντας τα ακόλουθα:
(1)
Ο κανονισμός (ΕΚ) αριθ. 63/2002 της Ευρωπαϊκής Κεντρικής Τράπεζας, της 20ής Δεκεμβρίου 2001, σχετικά με τα στατιστικά στοιχεία επιτοκίων εφαρμοζόμενων από τα νομισματικά χρηματοπιστωτικά ιδρύματα σε καταθέσεις και δάνεια που αφορούν νοικοκυριά και μη χρηματοδοτικές εταιρείες (ΕΚΤ/2001/18) (2) έχει τροποποιηθεί ουσιωδώς. Καθώς πρόκειται να γίνουν περαιτέρω τροποποιήσεις στις διατάξεις του, ιδίως υπό το φως του κανονισμού (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (3), θα πρέπει αυτός χάριν σαφήνειας να αναδιατυπωθεί.
(2)
Προς εκπλήρωση των καθηκόντων του, το Ευρωπαϊκό Σύστημα Κεντρικών Τραπεζών (ΕΣΚΤ) απαιτεί την κατάρτιση στατιστικών στοιχείων για τα επιτόκια που εφαρμόζουν τα νομισματικά χρηματοπιστωτικά ιδρύματα (ΝΧΙ), πλην των κεντρικών τραπεζών και των αμοιβαίων κεφαλαίων της χρηματαγοράς (ΑΚΧΑ), στα νοικοκυριά και τις μη χρηματοοικονομικές εταιρείες. Κύριος σκοπός των εν λόγω στατιστικών στοιχείων είναι η παροχή στην Ευρωπαϊκή Κεντρική Τράπεζα (ΕΚΤ) μιας ολοκληρωμένης, λεπτομερούς και εναρμονισμένης στατιστικής εικόνας του ύψους των επιτοκίων που εφαρμόζουν τα εν λόγω ιδρύματα, καθώς και των μεταβολών τους στον χρόνο. Τα εν λόγω επιτόκια συνιστούν το τελικό στάδιο του μηχανισμού μετάδοσης της νομισματικής πολιτικής ο οποίος ενεργοποιείται με τις μεταβολές των επίσημων επιτοκίων και, ως εκ τούτου, αποτελούν αναγκαίο προαπαιτούμενο για την αξιόπιστη ανάλυση των νομισματικών εξελίξεων στα κράτη μέλη με νόμισμα το ευρώ (εφεξής τα «κράτη μέλη της ζώνης του ευρώ»). Ταυτόχρονα, οι πληροφορίες για την εξέλιξη των επιτοκίων είναι απαραίτητες προκειμένου το ΕΣΚΤ να συμβάλλει στην ομαλή άσκηση των πολιτικών που εφαρμόζουν οι αρμόδιες αρχές σε ό,τι αφορά την προληπτική εποπτεία των πιστωτικών ιδρυμάτων και τη σταθερότητα του χρηματοπιστωτικού συστήματος.
(3)
Σύμφωνα με τις διατάξεις της Συνθήκης για τη λειτουργία της Ευρωπαϊκής Ένωσης και υπό τις προϋποθέσεις που ορίζονται στο καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), η ΕΚΤ έχει την υποχρέωση να εκδίδει τους κανονισμούς που είναι αναγκαίοι για την εκτέλεση των καθηκόντων του ΕΣΚΤ που ορίζονται στο καταστατικό του ΕΣΚΤ και, σε ορισμένες περιπτώσεις, προβλέπονται στις θεσπιζόμενες από το Συμβούλιο διατάξεις που μνημονεύονται στο άρθρο 129 παράγραφος 4 της Συνθήκης για τη λειτουργία της Ευρωπαϊκής Ένωσης.
(4)
Το άρθρο 5.1 του καταστατικού του ΕΣΚΤ απαιτεί από την ΕΚΤ να συλλέγει, με τη βοήθεια των εθνικών κεντρικών τραπεζών (ΕθνΚΤ), τις αναγκαίες στατιστικές πληροφορίες είτε από τις αρμόδιες εθνικές αρχές είτε απευθείας από οικονομικούς παράγοντες, προκειμένου να εκπληρώσει τα καθήκοντα του ΕΣΚΤ. Το άρθρο 5.2 του καταστατικού του ΕΣΚΤ προβλέπει ότι οι ΕθνΚΤ εκτελούν, στον βαθμό που είναι δυνατόν, τα καθήκοντα που αναφέρονται στο άρθρο 5.1.
(5)
Υπό την προϋπόθεση ότι δεν απειλείται η εκπλήρωση των θεσπιζόμενων από την ΕΚΤ στατιστικών υποχρεώσεών τους, οι ΕθνΚΤ, ενεργώντας εντός ενός ευρύτερου πλαισίου παροχής στατιστικών στοιχείων το οποίο θεσπίζουν με δική τους ευθύνη, σύμφωνα με το δίκαιο της Ένωσης ή το εσωτερικό δίκαιο ή τις καθιερωμένες πρακτικές, και το οποίο εξυπηρετεί άλλους στατιστικούς σκοπούς, κρίνεται ενδεχομένως απαραίτητο να συλλέγουν από τον πραγματικό πληθυσμό παροχής στοιχείων στατιστικές πληροφορίες αναγκαίες για την εκπλήρωση των υποχρεώσεων παροχής στατιστικών στοιχείων προς την ΕΚΤ, γεγονός που είναι δυνατόν να μειώνει για τις ίδιες τον σχετικό φόρτο εργασίας. Στις περιπτώσεις αυτές και προκειμένου να ενισχύεται η διαφάνεια, ενδείκνυται η πληροφόρηση των μονάδων παροχής στοιχείων ότι τα στοιχεία συλλέγονται για την εκπλήρωση άλλων στατιστικών σκοπών. Σε συγκεκριμένες περιπτώσεις, η ΕΚΤ, προκειμένου να ικανοποιήσει τις απαιτήσεις της, μπορεί να βασίζεται σε στατιστικές πληροφορίες που συλλέγονται για άλλους στατιστικούς σκοπούς.
(6)
Από την έκδοση του κανονισμού (ΕΚ) αριθ. 63/2002 (ΕΚΤ/2001/18) σημειώθηκαν βελτιώσεις στο πλαίσιο παροχής στατιστικών στοιχείων για τα επιτόκια των δανείων που χορηγούνται σε νοικοκυριά και μη χρηματοοικονομικές εταιρείες, καθώς και στις μεθόδους επιλογής του πραγματικού πληθυσμού παροχής στοιχείων· οι εν λόγω βελτιώσεις θα πρέπει να λαμβάνονται υπόψη κατά τον καθορισμό των οδηγιών δειγματοληψίας και των υποχρεώσεων παροχής στατιστικών στοιχείων.
(7)
Είναι επίσης απαραίτητο η ΕΚΤ να είναι σε θέση να παρέχει στήριξη στο Ευρωπαϊκό Συμβούλιο Συστημικού Κινδύνου σε επίπεδο αναλύσεων και στατιστικής σύμφωνα με τον κανονισμό (ΕΕ) αριθ. 1096/2010 του Συμβουλίου, της 17ης Νοεμβρίου 2010, για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (4).
(8)
Σύμφωνα με το άρθρο 3 του κανονισμού (ΕΚ) αριθ. 2533/98, η ΕΚΤ οφείλει να προσδιορίζει τον πραγματικό πληθυσμό παροχής στοιχείων εντός των ορίων του πληθυσμού αναφοράς παροχής στοιχείων και να περιορίζει στο ελάχιστο τον φόρτο εργασίας που συνεπάγεται η παροχή στοιχείων. Λόγω των ιδιαίτερων χαρακτηριστικών του τομέα των ΝΧΙ σε κάθε κράτος μέλος της ζώνης του ευρώ, η τελική πρόκριση της μεθόδου επιλογής του πραγματικού πληθυσμού παροχής στοιχείων εναπόκειται στις ΕθνΚΤ. Αυτό αποσκοπεί στη μείωση του φόρτου εργασίας που συνεπάγεται η παροχή στοιχείων και, παράλληλα, στη διασφάλιση υψηλής ποιότητας στατιστικών στοιχείων. Το άρθρο 5 παράγραφος 1 προβλέπει ότι η ΕΚΤ μπορεί να εκδίδει κανονισμούς για τον καθορισμό και την επιβολή των υποχρεώσεων παροχής στατιστικών στοιχείων που θέτει στον πραγματικό πληθυσμό παροχής στοιχείων των κρατών μελών της ζώνης του ευρώ. Το άρθρο 6 παράγραφος 4 προβλέπει ότι η ΕΚΤ μπορεί να εκδίδει κανονισμούς που εξειδικεύουν τις προϋποθέσεις σύμφωνα με τις οποίες μπορεί να ασκηθεί το δικαίωμα επαλήθευσης ή εκτέλεσης της υποχρεωτικής συλλογής στατιστικών πληροφοριών.
(9)
Το άρθρο 4 του κανονισμού (ΕΚ) αριθ. 2533/98 προβλέπει ότι τα κράτη μέλη αναλαμβάνουν μόνα τους την οργάνωση στον τομέα της στατιστικής και συνεργάζονται πλήρως με το ΕΣΚΤ προκειμένου να διασφαλίζουν την εκπλήρωση των υποχρεώσεων που απορρέουν από το άρθρο 5 του καταστατικού του ΕΣΚΤ.
(10)
Μολονότι αναγνωρίζεται ότι οι κανονισμοί που εκδίδει η ΕΚΤ δυνάμει του άρθρου 34.1 του καταστατικού του ΕΣΚΤ δεν παρέχουν δικαιώματα ούτε επιβάλλουν υποχρεώσεις στα κράτη μέλη των οποίων το νόμισμα δεν είναι το ευρώ (εφεξής τα «κράτη μέλη εκτός της ζώνης του ευρώ»), το άρθρο 5 του καταστατικού του ΕΣΚΤ εφαρμόζεται τόσο στα κράτη μέλη της ζώνης του ευρώ όσο και στα κράτη μέλη εκτός της ζώνης του ευρώ. Η αιτιολογική σκέψη 17 του κανονισμού (ΕΚ) αριθ. 2533/98 αναφέρεται στο γεγονός ότι το άρθρο 5 του καταστατικού του ΕΣΚΤ, σε συνδυασμό με το άρθρο 4 παράγραφος 3 της Συνθήκης για την Ευρωπαϊκή Ένωση, συνεπάγεται την υποχρέωση εκπόνησης και εφαρμογής, σε εθνικό επίπεδο, όλων των μέτρων που τα κράτη μέλη εκτός της ζώνης του ευρώ θεωρούν κατάλληλα, προκειμένου να συλλέγουν τις στατιστικές πληροφορίες που χρειάζονται για την εκπλήρωση των υποχρεώσεων παροχής στατιστικών στοιχείων στην ΕΚΤ και να πραγματοποιήσουν εγκαίρως τις προετοιμασίες στον τομέα της στατιστικής, προκειμένου να καταστούν κράτη μέλη της ζώνης του ευρώ.
(11)
Θα πρέπει να εφαρμόζονται τα πρότυπα για την προστασία και τη χρήση των εμπιστευτικών στατιστικών πληροφοριών, όπως αυτά καθορίζονται στο άρθρο 8 του κανονισμού (ΕΚ) αριθ. 2533/98.
(12)
Το άρθρο 7 παράγραφος 1 του κανονισμού (ΕΚ) αριθ. 2533/98 ορίζει ότι η ΕΚΤ έχει την εξουσία να επιβάλλει κυρώσεις στις μονάδες παροχής στοιχείων που δεν συμμορφώνονται με τις υποχρεώσεις παροχής στατιστικών στοιχείων οι οποίες καθορίζονται στους κανονισμούς ή τις αποφάσεις της ΕΚΤ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμοί
Για τους σκοπούς του παρόντος κανονισμού:
1)
οι όροι «μονάδες παροχής στοιχείων» και «κάτοικος» ταυτίζονται εννοιολογικά με τους ορισμούς του άρθρου 1 του κανονισμού (ΕΚ) αριθ. 2533/98·
2)
με τον όρο «νοικοκυριά» νοείται ο τομέας των νοικοκυριών και εκείνος των μη κερδοσκοπικών ιδρυμάτων που εξυπηρετούν νοικοκυριά (συνδυασμός των τομέων S.14 και S.15), όπως αυτοί ορίζονται στο αναθεωρημένο Ευρωπαϊκό Σύστημα Λογαριασμών (εφεξής «ΕΣΛ 2010») το οποίο θεσπίστηκε με τον κανονισμό (ΕΕ) αριθ. 549/2013·
3)
με τον όρο «μη χρηματοοικονομικές εταιρείες» νοείται ο τομέας των μη χρηματοοικονομικών εταιρειών (S.11), όπως αυτός ορίζεται στο ΕΣΛ 2010·
4)
ο όρος «νομισματικό χρηματοπιστωτικό ίδρυμα» (5) (ΝΧΙ) ταυτίζεται εννοιολογικά με τον ορισμό του άρθρου 1 του κανονισμού (ΕΕ) αριθ. /2013 1071της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2013/33) (6)·
5)
με τον όρο «στατιστικά στοιχεία επιτοκίων των ΝΧΙ» νοούνται τα στατιστικά στοιχεία για τα επιτόκια που εφαρμόζουν τα ΝΧΙ κάτοικοι, πλην των κεντρικών τραπεζών και των ΑΚΧΑ, επί καταθέσεων και δανείων σε ευρώ που αφορούν νοικοκυριά και μη χρηματοοικονομικές εταιρείες κατοίκους των κρατών μελών της ζώνης του ευρώ. Τα «στατιστικά στοιχεία επιτοκίων των ΝΧΙ» περιλαμβάνουν και τον αντίστοιχο όγκο νέων εργασιών καταθέσεων και δανείων σε ευρώ, καθώς και τον όγκο νέων εργασιών επαναδιαπραγματευθέντων δανείων·
6)
ο όρος «αμοιβαία κεφάλαια της χρηματαγοράς» (7) (ΑΚΧΑ) ταυτίζεται εννοιολογικά με τον ορισμό του άρθρου 1 του κανονισμού (ΕΚ) αριθ. 25/2009 της Ευρωπαϊκής Κεντρικής Τράπεζας (ΕΚΤ/2008/32) (8).
7)
με τον όρο «πληθυσμός αναφοράς παροχής στοιχείων» νοούνται τα ΝΧΙ, πλην των κεντρικών τραπεζών και των ΑΚΧΑ, τα οποία δέχονται καταθέσεις σε ευρώ από νοικοκυριά και/ή μη χρηματοοικονομικές εταιρείες κατοίκους της επικράτειας κρατών μελών της ζώνης του ευρώ και/ή χορηγούν δάνεια σε ευρώ στους εν λόγω τομείς.
8)
με τον όρο «μικρό ίδρυμα» νοείται το ΝΧΙ, πλην των κεντρικών τραπεζών και των ΑΚΧΑ, στο οποίο έχει χορηγηθεί παρέκκλιση σύμφωνα με το άρθρο 4.
Άρθρο 2
Πραγματικός πληθυσμός παροχής στοιχείων
1. Ο πραγματικός πληθυσμός παροχής στοιχείων αποτελείται από τα ΝΧΙ κατοίκους, πλην των κεντρικών τραπεζών και των ΑΚΧΑ, τα οποία προέρχονται από τον πληθυσμό αναφοράς παροχής στοιχείων και επιλέγονται από τις ΕθνΚΤ. Οι ΕθνΚΤ επιλέγουν τον πραγματικό πληθυσμό παροχής στοιχείων βάσει απογραφής ή δειγματοληψίας.
2. Στην περίπτωση δειγματοληψίας, οι ΕθνΚΤ διαιρούν τον πληθυσμό αναφοράς παροχής στοιχείων σε ομοιογενή στρώματα και στη συνέχεια είτε επιλέγουν τυχαία από κάθε στρώμα τον πραγματικό πληθυσμό παροχής στοιχείων είτε επιλέγουν τα μεγαλύτερα ιδρύματα από κάθε στρώμα.
3. Στην περίπτωση τυχαίας επιλογής δείγματος, το ελάχιστο μέγεθος του εθνικού δείγματος είναι τέτοιο ώστε το μέγιστο τυχαίο σφάλμα σε εθνικό επίπεδο να μην υπερβαίνει κατά μέσο όρο τις 10 μονάδες βάσης σε διάστημα εμπιστοσύνης 90 %. Σε περίπτωση που επιλέγονται τα μεγαλύτερα ιδρύματα, το ελάχιστο μέγεθος του εθνικού δείγματος ανταποκρίνεται σε παρόμοιο επίπεδο μέτρησης της ποιότητας, σε συνάρτηση με την εκτιμώμενη μέση απόλυτη τιμή των σφαλμάτων.
4. Επίσης, οι ΕθνΚΤ εφαρμόζουν τους τύπους και τα κριτήρια επιλογής του πραγματικού πληθυσμού παροχής στοιχείων που καθορίζονται στην κατευθυντήρια γραμμή ΕΚΤ/2007/9, της 1ης Αυγούστου 2007, σχετικά με τη νομισματική στατιστική και τη στατιστική χρηματοπιστωτικών ιδρυμάτων και αγορών (9).
5. Κάθε ΕθνΚΤ ενημερώνει τις μονάδες παροχής στοιχείων κατοίκους σχετικά με τις υποχρεώσεις τους όσον αφορά την παροχή στατιστικών στοιχείων, με βάση τις εθνικές διαδικασίες.
6. Το διοικητικό συμβούλιο δικαιούται να ελέγχει τη συμμόρφωση με το παρόν άρθρο.
Άρθρο 3
Υποχρεώσεις παροχής στατιστικών στοιχείων
1. Για τους σκοπούς της κατάρτισης στατιστικών στοιχείων για τα επιτόκια των ΝΧΙ σε τακτική βάση, ο πραγματικός πληθυσμός παροχής στοιχείων υποβάλλει στην ΕθνΚΤ του κράτους μέλους του οποίου η μονάδα παροχής στοιχείων είναι κάτοικος μηνιαία στατιστικά στοιχεία για τις νέες εργασίες και τα ανεξόφλητα υπόλοιπα. Τα απαιτούμενα στατιστικά στοιχεία καθορίζονται στο παράρτημα I.
2. Οι ΕθνΚΤ θεσπίζουν και εφαρμόζουν, με βάση τις εθνικές απαιτήσεις, τις διατάξεις παροχής στοιχείων τις οποίες πρέπει να τηρεί ο πραγματικός πληθυσμός παροχής στοιχείων. Οι ΕθνΚΤ διασφαλίζουν ότι μέσω των παραπάνω διατάξεων καθίστανται διαθέσιμες οι απαιτούμενες στατιστικές πληροφορίες και επιτρέπεται ο ακριβής έλεγχος της συμμόρφωσης προς τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, τα οποία αναφέρονται στην παράγραφο 3.
3. Τα απαιτούμενα στατιστικά στοιχεία υποβάλλονται σύμφωνα με τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, κατά τα οριζόμενα στο παράρτημα II.
4. Οι ΕθνΚΤ παρέχουν στην ΕΚΤ τα συγκεντρωτικά εθνικά μηνιαία στατιστικά στοιχεία έως το πέρας των εργασιών της 19ης εργάσιμης ημέρας μετά το τέλος του μήνα αναφοράς.
5. Η ΕΚΤ μπορεί να επιβάλλει κυρώσεις στις μονάδες παροχής στοιχείων που δεν συμμορφώνονται με τις υποχρεώσεις παροχής στοιχείων που καθορίζονται στον παρόντα κανονισμό, σύμφωνα με την απόφαση ΕΚΤ/2010/10, της 19ης Αυγούστου 2010, σχετικά με τη μη συμμόρφωση προς τις υποχρεώσεις παροχής στατιστικών στοιχείων (10).
Άρθρο 4
Παρεκκλίσεις
1. Στην περίπτωση που οι μονάδες παροχής στοιχείων επιλέγονται κατόπιν απογραφής, οι ΕθνΚΤ μπορούν να χορηγούν παρεκκλίσεις σε μικρά ΝΧΙ, πλην των κεντρικών τραπεζών και των ΑΚΧΑ, όσον αφορά τη συχνότητα παροχής στοιχείων, υπό την προϋπόθεση ότι η συνδυασμένη συμβολή των εν λόγω μονάδων παροχής στοιχείων στην εθνική λογιστική κατάσταση των ΝΧΙ όσον αφορά τα ανεξόφλητα υπόλοιπα, όπως υπολογίζονται σύμφωνα με τον κανονισμό 1071/2013 ΕΚΤ/2008/32, δεν υπερβαίνει το 5 %. Αντί της μηνιαίας παροχής στοιχείων, τα μικρά ιδρύματα μπορούν να παρέχουν στατιστικά στοιχεία επιτοκίων των ΝΧΙ σε τριμηνιαία βάση.
2. Οι ΕθνΚΤ ελέγχουν την πλήρωση των προϋποθέσεων της παραγράφου 1 εγκαίρως, άπαξ του έτους, προκειμένου να χορηγήσουν ή να ανακαλέσουν, εφόσον κρίνεται απαραίτητο, τυχόν παρέκκλιση, με ισχύ από την αρχή κάθε έτους.
3. Τα μικρά ιδρύματα μπορούν να επιλέγουν να μην κάνουν χρήση των παρεκκλίσεων και να εκπληρώνουν το σύνολο των υποχρεώσεων παροχής στατιστικών στοιχείων.
4. Προκειμένου να γίνει αναγωγή προς επίτευξη κάλυψης 100 %, οι ΕθνΚΤ μπορούν να επιλέγουν τη διαδικασία μεταφοράς των παρεχόμενων στοιχείων στις μη διαθέσιμες περιόδους με την εφαρμογή κατάλληλων μεθόδων στατιστικής εκτίμησης, ώστε να λαμβάνονται υπόψη τυχόν τάσεις ή εποχικές διακυμάνσεις των στοιχείων. Οι ΕθνΚΤ παρακολουθούν σε ετήσια βάση τον αριθμό των μικρών ιδρυμάτων.
Άρθρο 5
Επαλήθευση και υποχρεωτική συλλογή
Το δικαίωμα της επαλήθευσης ή υποχρεωτικής συλλογής των πληροφοριών τις οποίες πρέπει να παρέχουν οι μονάδες παροχής στοιχείων βάσει του παρόντος κανονισμού ασκείται από τις ΕθνΚΤ, με την επιφύλαξη του δικαιώματος της ΕΚΤ να ασκήσει η ίδια το εν λόγω δικαίωμα. Οι ΕθνΚΤ ασκούν το εν λόγω δικαίωμα, ιδίως, όταν ορισμένη μονάδα παροχής στοιχείων δεν πληροί τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, κατά τα οριζόμενα στο παράρτημα II.
Άρθρο 6
Έναρξη παροχής στοιχείων
Η έναρξη της παροχής στοιχείων με βάση τον παρόντα κανονισμό αφορά τα μηνιαία στατιστικά στοιχεία για τον μήνα Δεκέμβριο του έτους 2014.
Άρθρο 7
Κατάργηση
1. Ο κανονισμός (ΕΚ) αριθ. 63/2002 (ΕΚΤ/2001/18) καταργείται από τον 1η Ιανουαρίου 2015.
2. Κάθε αναφορά στον καταργούμενο κανονισμό θεωρείται ότι γίνεται στον παρόντα κανονισμό και διαβάζεται σε συνδυασμό με τον πίνακα αντιστοιχίας του παραρτήματος ΙV.
Άρθρο 8
Τελική διάταξη
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2015.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
Φρανκφούρτη, 24ης Σεπτεμβρίου 2013.

Labels: 12
2